Pous berispe tieners oor selfoonverslawingPous Franciskus tydens ŉ oudiënsie met Hoërskool Liceo Visconti-leerders en personeel by die Paul VI-saal by die Vatikaan (13 April 2019). (Foto: Gregorio Borgia/AP) Die 82-jarige pous Franciskus het Saterdag ŉ groep jongmense die kop gewas omdat hulle so alewig met hul selfone doenig is. Die pous het ŉ groep Italiaanse tieners van Liceo Viconti, ŉ bekende staatshoërskool in Rome, by die Vatikaan ontmoet en sommer van die geleentheid gebruik gemaak om oor dié lastige gewoonte te praat. “Bevry julle van die selfoonverslawing, asseblief,” het hy gesê. “Julle het sekerlik al gehoor van die tragedie van verslawing, maar die verslawing aan selfone is baie, baie subtiel. Selfone is van groot hulp en ŉ groot vooruitgang. Hulle moet gebruik word, dit is goed dat almal weet hóé. Maar wanneer jy ŉ slaaf van jou selfoon word, verloor jy jou vryheid,” het hy gesê. Pous Franciskus het die leerders aangemoedig: “Moenie bang vir stilte wees nie, ook nie om op jul eie te wees nie; nee, want dit is nie goed vir julle nie. Neem tyd om op jou eie te wees.” Dit was nie die eerste keer dat die pous sy ongelukkigheid oor selfone uitgespreek het nie. In 2017 het hy gekla oor die gebruik van selfone tydens kerkdienste en gesê dit maak hom “baie hartseer” as hy sien hoe mense, onder wie priesters en biskoppe, hul selfone gedurende geloofsdienste ophou. “Asseblief! Die diens is nie ŉ vertoning nie!” het hy destyds gesê. Hy het mense aangemoedig om “hul harte op te lig” eerder as hul selfone.